
A Pulitzer-díj nyertes újságcikkek társadalomformáló szerepe

Napjainkban a hírközlés terén felértékelődött a csatornák megjelenési formája. Tudományos diákköri munkám fókuszába a sajtó jelentőségét helyezem, a pályaművem gerincét pedig a Pulitzer-díj nyertes újságcikkek képezik. Az újságírás számomra szócső, olyan kommunikációs csatorna, amely egyszerre megőrzi a hagyományokat, mégis modern formába ültetve (például internet) is tud ugyanolyan hatásos lenni. A megfelelő célközönség elérése pedig egy cikk esetében létfontossággal bír – különösen a Pulitzer-díjra nevezettek körében. A témaválasztásomat mi sem indokolta volna jobban, hogy a bennünket, embereket, állampolgárokat érintő közügyekről sokan nem tájékozódnak kellően. Ez egyfelől a tájékoztató hírügynökségek hibája, másfelől a miénk. Ekkor merül fel a kérdés, hogy mégis milyen világban történő eseményekre kell azonnal reagálnunk?
A Pulitzer-díjas cikkek témái mindenképpen ezek közé tartoznak. Méltán kijelenthető, hogy ez a díj a legrangosabb kitüntetés az amerikai újságírói szakmában. Nevét a magyar származású sajtómágnásról, Joseph Pulitzerről kapta, aki az amerikai sajtótörténet egyik legkiemelkedőbb alakja volt. Az író figyelemfelkeltő témákat közölt, kormányzati kudarcokra világított rá: tehát igyekezett az egész társadalom szemléletét megváltoztatni egyes dolgokról. Itt jön a kérdés, hogy mik azok a tulajdonságok, amik miatt méltán nyer el egy írás Pulitzer-díjat? Párhuzamot vonván a névadóval valamilyen társadalomszereppel bírnak – akár a társadalmi felelősségvállalás témakörét érintve, vagy akár a közvéleményt formáló vezércikkekkel reprezentálva.
Egy díjnyertes alkotás arra is képes, hogy a víz fluorid tartalmát befolyásolja – mindezt nem képletesen értve, hiszen a közpolitikai döntéshozókra hatást gyakorolva ezt a tényt is igazolom. Egy másik cikksorozat segítségével bemutatom, hogy az adott újságíró képes a munkavédelmi szabályozás szigorításának kezdeményezésére is, egészen a Kongresszusig eljuttatva célját. A dolgozatomban vizsgált harmadik újságcikk példaértékűvé tette a dél-floridai polgárok számára a biztonságos közlekedés szabályainak betartását és az ésszerű gyorsasági intervallum követését.
A közelmúlt legsikeresebb Pulitzer-díjas cikkein keresztül mutatom be, hogy a médiának milyen társadalomformáló szerepe van, valamint a sajtó milyen törvényi szabályozások megváltoztatására és közpolitikai döntések létrehozására képes. Célom, hogy ezekre a lényeges pontokra rámutassak.



